Það er tæplega eitt af hverjum fjórum störfum sem sköpuðust í hagkerfinu á þessum tíma . Hlutfallið er vísbending um stóran þátt greinarinnar í hagvexti tímabilsins og framlag hennar til bættra efnahagslegra lífsgæða í landinu . Mikilvægt er að byggt sé áfram á þessum grunni öflugs iðnaðar hér á landi . Þrjár megingreinar iðnaðar umfangsmiklar Iðnaður samanstendur af fjölbreyttri starfsemi lítilla og stórra fyrirtækja sem staðsett eru um allt land . Í grófum dráttum má skipta fyrirtækjum í iðnaði í þrjár greinar , þ.e. framleiðsluiðnað , mannvirkjagerð og hugverkaiðnað . Ólík flóra fyrirtækja innan raða iðnaðar er mikilvægt sérkenni atvinnugreinarinnar og uppspretta afar fjölbreyttra starfa í íslensku efnahagslífi . Heildarfjöldi launþega í mannvirkjagerð var 14.700 á síðasta ári samanborið við 8.300 árið 2012 þegar uppsveiflan í þeirri grein hófst og fjárfesting í hagkerfinu fór að vaxa að nýju . Fjölgunin er 6.400 eða um 18% af heildarfjölgun launþega í hagkerfinu á þeim tíma . Umfang greinarinnar hefur aukist í uppsveiflunni og undirstrikar það stóran þátt greinarinnar í síðustu efnahagsuppsveiflu . Greinin hefur verið í uppbyggingu atvinnuhúsnæðis , íbúða og annarra innviða . Efnahagssveiflurnar hér á landi birtast í sveiflum í þessari grein með ýktum hætti . Stöðugleikinn er greininni því afar mikilvægur en sveiflurnar koma niður á uppbyggingu og framleiðni innan greinarinnar . Niðursveiflan nú er sérstaklega að koma fram í samdrætti í fjárfestingu atvinnuveganna . Mikilvægt er að þessu sé mætt af hálfu hins opinbera með auknum innviðaframkvæmdum en þannig er bæði niðursveiflan milduð og unnið á uppsafnaðri þörf á þeim vettvangi sem myndar grundvöll hagvaxtar til lengri tíma . Heildarfjöldi launþega í framleiðsluiðnaði án fiskvinnslu var 16.800 á síðasta ári sem var um 8,3% af heildarfjölda starfandi í hagkerfinu á því ári . Starfandi í greininni hafði þá fjölgað um 2.500 frá því að hagkerfið byrjaði að taka við sér 2011 og nemur það um 6,3% af heildarfjölgun starfandi í hagkerfinu á tímabilinu . Hlutfallslega hefur fjölgað mest í hátækniframleiðslu . Hugverkaiðnaður er umfangsmikill hér á landi en launþegar voru 11.800 í þeirri grein á síðasta ári . Það er 5,8% af heildarfjölda launþega í landinu og undirstrikar mikilvægi greinarinnar fyrir hagkerfið allt . Störfum í þeirri grein iðnaðar hefur fjölgað um 1.500 síðan hagkerfið byrjaði að taka við sér árið 2010 . Um er að ræða 3,7% af heildarfjölgun launþega í hagkerfinu á tímabilinu . Hugverkaiðnaður hefur bæði beint og óbeint verið þáttur í þeim vexti gjaldeyristekna sem dreif síðustu efnahagsuppsveiflu áfram enda hafa fyrirtæki í greininni meirihluta tekna sinna erlendis frá . Fyrirtæki í hátækniframleiðslu fluttu þannig út 75% af veltu sinni á árunum 2017 - 2019 sem er tvöfalt á við meðaltalið í viðskiptahagkerfinu . Samkeppnishæfni atvinnugreinarinnar skiptir sköpum fyrir verðmætasköpun iðnaðar . Þeir málaflokkar sem mestu skipta í þessu sambandi litið til framtíðar eru menntun , nýsköpun , starfsumhverfi og innviðir . Sterk staða í þessum málaflokkum er líkleg til þess að efla framleiðni og auka verðmætasköpun fyrirtækja í greininni til heilla fyrir heimilin í landinu . Með sterkri samkeppnishæfni má undirbyggja nýtt hagvaxtartímabil hér á landi .